АҞӘА, ԥхынҷкәын 3 - Sputnik. Урыстәылаҟа амандаринақәа рекспорт асезон иалагазар 12 966 950 тонна ыҟоуп ҳәа аԥыза-министр Александр Анқәаб изеиҭеиҳәеит аҳазалхратә еилакы ахантәаҩы Гурам Инаԥшьба. Абри атәы аанацҳауеит Аминистрцәа реилазаара асаит.
"Урыстәылатәи ҳколлегацәеи ҳареи апроблематә зҵаарақәа анеилҳарга ашьҭахь ацитрусқәа рекспорт шьҭыҵит, аҵыхәтәантәи уахыки-ҽнаки рыла аҳәаа иахыган 900 тонна 404 кьыла амандарина. Иахьазы амандаринақәа рекспорт асезон иалагазар 12 966 950 тонна ыҟоуп", - иҳәеит Инаԥшьба.
Аиԥылараан Аҳазалхратә еилакы ахантәаҩы далацәажәеит аилак адәныҟаекономикатә усура, иазгәеиҭеит 2020 шықәсазтәи атауареикәыршара 23 миллиард 217 миллион мааҭ шартәаз. Убри аан аплан иарбан 25 миллиарди 430 миллион маҭ.
"Аплан ишарбаз аасҭа ҳаиҵахеит ҩ-миллиардки 187 миллионмааҭ рыла, аха 2019 шықәсатәи абри аамҭа ацифрақәа иреиҳауп", - иҳәеит Инаԥшьба.
Аилак ахантәаҩы ишиҳәо ала, аимпорт ахәҭа уаанӡеиԥш еиҳауп. Иара иартәоит 17 миллиарди 343 миллион мааҭ, аекспорт –5 миллиардки 900 миллион мааҭ.
Аилак ахантәаҩы дазхьаԥшны иҳәеит амаининг хархәагақәа ралагалара азин анаанкылаха ашьҭахь аҳәааҿы ишаанкыло 2462 ак амыругақәа.
Ашәахтәқәеи аизгақәеи рминистр Даур Кәырмазиа Александр Анқәаб изеиҭеиҳәеит жәеизамз рыҩныҵҟа аплантә рбагақәа раасҭа 11% еиҵаны аизгарақәа шымҩаԥго. Анагӡара 88,9% артәеит.
Рыпланқәа ирыцҵаны инарыгӡеит Тҟәарчал, Аҟәа, Очамчыра, Гәылрыԥшь араионқәа. Уаанӡеиԥш еиҵахоуп Гагра (65,8%) Гәдоуҭа (81,6%) араионқәа.
Кәырмазиа ишиҳәаз ала абҵарамзатәи аплан еиҵахара амам, абиуџьет иалагалоуп 199 миллион 743 нызқь мааҭ.